A **helyi adókról szóló 1990. évi C. törvény 42/I. § (1)-(2) bekezdése** értelmében az önkormányzati adóhatóság a hatáskörébe tartozó adókra az adópolitikáért felelős miniszter által vezetett minisztérium honlapján közzétett nyomtatványok alapján rendszeresíti az adatbejelentési, bevallási, bejelentkezési (változásbejelentési) nyomtatványokat. Az önkormányzati adóhatóság csak az adatbejelentési és az idegenforgalmiadó-bevallási nyomtatványokat egészítheti ki, kizárólag az önkormányzati adórendeletben szabályozott mentességi, kedvezményi rendelkezések végrehajtása, illetve a fizetendő adó megállapítása érdekében.

Tekintettel arra, hogy az Önkormányzati Adóhatósági Főosztály az önkormányzatok számára kialakított elektronikus ügyintézési felületen az E-Önkormányzat Portálon (<https://ohp-20.asp.lgov.hu/nyitolap>) rendszeresítette az építmény és telekadó adatbejelentési űrlapot, kiegészítve az adó megállapításához szükséges nyilatkozatokkal.

Sajnálatos módon a személyes ügyfélszolgálati irodánkon kívül nem tudunk nyomtatva űrlapot biztosítani az adózók számára, tekintettel arra, hogy ezek dinamikus űrlapok, ami azt jelenti, hogy az adózó választása szerint nyílnak és záródnak be sorok.

Köszönettel vesszük, hogy az Ügyvéd Urak és Asszonyok tájékoztatják az adózókat az adatbejelentési kötelezettségükről, de az lenne a tiszteletteljes kérésünk, hogy az űrlapot az adózók lehetőség szerint az E-Önkormányzat portálon keresztül töltsék ki, esetleg küldjék be elektronikusan, vagy az elektronikus ügyintézésre nem kötelezett magánszemélyek fáradjanak be személyesen ügyfélszolgálati irodánkba.

**Dr. Gyarmati Mária**

**főosztályvezető**

Pécs Megyei Jogú Város Polgármesteri Hivatala

Önkormányzati Adóhatósági Főosztály